RML เผยปีนี้รับรู้ฯยอดโอน 3 โครงการมูลค่า 6.4 พันลบ.เจรจาซื้อที่ดิน 2 แปลง
RML เผยปีนี้รับรู้ฯยอดโอน 3 โครงการมูลค่า 6.4 พันลบ.เจรจาซื้อที่ดิน 2 แปลง
11 ก.พ. 2559

นายคิพศาล เบ็ค ผู้อำนวยการฝ่ายการสร้างผลิตภัณฑ์และการตลาด บริษัท ไรมอน แลนด์ จำกัด (มหาชน) หรือ RML เปิดเผยว่า บริษัทคาดว่าจะรับรู้รายได้จากการทยอยโอนโครงการในปีนี้ จำนวน 3 โครงการ มูลค่ารวม 6,400 ล้านบาท ได้แก่ โครงการ Unixx South Pattaya มูลค่าโครงการ 3,500 ล้านบาท โดยปัจจุบันมียอดขายแล้ว 70% จะเริ่มโอนกรรมสิทธิ์ตั้งแต่ต้นปีนี้
นอกจากนี้ยังมีโครงการ The Lofts Ekkamai มูลค่าโครงการ 2,200 ล้านบาท ปัจจุบันมียอดขายแล้ว 93% ซึ่งมีกำหนดสร้างเสร็จในเดือนก.ย.59 และจะเริ่มโอนกรรมสิทธิ์ได้ในช่วงไตรมาส 4/59 และโครงการ Mews Yenakat มูลค่าโครงการประมาณ 700 ล้านบาท จำนวน 8 ยูนิต ราคาขาย 80 ล้านบาท/ยูนิต ปัจจุบันมียอดขายแล้วจำนวน 2 ยูนิต ประมาณ 160 ล้านบาท ซึ่งบ้านตัวอย่างจะเสร็จในช่วงกลางปีนี้ และคาดว่าจะเริ่มส่งมอบได้ในช่วงปลายปีนี้
ขณะเดียวกันยังมีเพนท์เฮ้าส์ขนาดใหญ่เหลือขายในมือ จำนวน 3 ยูนิต ขนาด 780 ตารางเมตร จำนวน 1 ยูนิต ขนาด 700 ตารางเมตร ราคาขายประมาณ 400,000-500,000 บาทต่อตารางเมตร และขนาด 800 ตารางเมตร ราคาขายประมาณ 300,000-400,000 บาทต่อตารางเมตร รวมถึงยังมีโครงการ ลอฟท์ เอกมัย ซึ่งเป็นเพนท์เฮ้าส์ ขนาดเล็กประมาณ 120-170 ตารางเมตร อีก 9 ยูนิต ราคาขายประมาณ 200,000-300,000 บาทต่อตารางเมตร
ประกอบกับปีนี้มีโครงการที่จะก่อสร้าง คือโครงการ The Lofts Asoke จะสามารถดำเนินการได้ในช่วงไตรมาส 3/59 มูลค่าโครงการ 1,300 ล้านบาท ซึ่งได้เปิดขายไปตั้งแต่ปี 58 คาดว่าจะแล้วเสร็จในปี 61
นายคิพศาล กล่าวว่า สำหรับในปีนี้บริษัทยังมีแผนนำโครงการเหลือขายไปโรดโชว์ต่างประเทศ เพื่อผลักดันสัดส่วนลูกค้าต่างประเทศเพิ่มขึ้น เบื้องต้นบริษัทจะเดินทางไปโรดโชว์ในประเทศฮ่องกงเร็วๆ นี้ ขณะที่ปัจจุบันมีสัดส่วนลูกค้าชาวต่างชาติอยู่ที่ 50% ของยอดขายรวม มีลูกค้าทั้งในประเทศจีน ไต้หวัน ฮ่องกง ยุโรป สิงคโปร์ เป็นต้น
พร้อมกันนี้บริษัทอยู่ระหว่างการเจรจาซื้อที่ดินใหม่ จำนวน 2 แปลง ในเขตกรุงเทพฯ เพื่อพัฒนาโครงการระดับบน ทั้งแนวราบและแนวสูง ซึ่งบริษัทจะแถลงแผนการดำเนินงานในอีก 2-3 สัปดาห์ข้างหน้า